CELEX: 52020PC0361
Language: da
Date: 2020-08-07
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i det administrationsudvalg, der er nedsat i henhold til toldkonventionen om international godstransport på grundlag af TIR-carneter, for så vidt angår forslaget om ændring af konventionen

EUROPA-KOMMISSIONEN
            Bruxelles, den 7.8.2020
            COM(2020) 361 final
            2020/0166(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i det administrationsudvalg, der er nedsat i henhold til toldkonventionen om international godstransport på grundlag af TIR-carneter, for så vidt angår forslaget om ændring af konventionen
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i det administrationsudvalg, der er nedsat ved toldkonventionen om international godstransport på grundlag af TIR
                  1
               -carneter ("TIR-konventionen") i forbindelse med den påtænkte vedtagelse af adskillige ændringer af TIR-konventionen.
            
            
               2.Baggrund for forslaget
            
            
               2.1.Toldkonventionen om international godstransport på grundlag af TIR-carneter
            
            
               Toldkonventionen om international godstransport på grundlag af TIR-carneter af 14. november 1975 ("TIR-konventionen") har til formål at fremme international godstransport fra toldafgangsstedet til bestemmelsestoldstedet og gennem så mange lande som muligt. Aftalen trådte i kraft i 1978. Pr. november 2019 var der 76 parter i konventionen — 75 stater og Den Europæiske Union. Den Europæiske Union har været kontraherende part i TIR-konventionen
                  2
                siden den 20. juni 1983, og samtlige medlemsstater er ligeledes kontraherende parter i konventionen.
            
            
               2.2.Administrationsudvalget
            
            
               Administrationsudvalget virker inden for rammerne af TIR-konventionen. Dets rolle er at undersøge og vedtage ændringer af TIR-konventionen. Forslag sættes til afstemning, og hver stat, der er part, og som er repræsenteret ved mødet i administrationsudvalget, har én stemme. Unionen har enekompetence på de toldområder, der er reguleret ved TIR-konventionen, men har som en toldunion og en økonomisk union ikke stemmeret samtidig med medlemsstaterne, jf. konventionens artikel 52, stk. 3. Samtlige medlemsstater er parter med stemmeret.
            
            
               Ændringer af TIR-konventionen vedtages med to tredjedeles flertal blandt de parter, der er til stede og afgiver stemme. Mindst en tredjedel af de stater, som er part i konventionen, skal være til stede, for at der kan træffes en afgørelse.
            
            
               2.3.Administrationsudvalgets påtænkte retsakt
            
            
               På sit 73. møde i oktober 2020 skal administrationsudvalget træffe afgørelse om vedtagelsen af de foreslåede ændringer af TIR-konventionen ("den påtænkte retsakt").
            
            
               Formålet med den påtænkte retsakt er at:
            
            
               Pålægge de kompetente myndigheder pligt til at anvende den elektroniske internationale TIR-database i stedet for den papirbaserede standardformular til autorisation, når de meddeler autorisationer eller tilbagekalder autorisationer til indehavere til at benytte TIR-carneter til TIR-kontrolkommissionen.
            
            
               Indføre obligatorisk offentliggørelse i TIR-databasen af fortegnelsen over kompetente toldsteder til gennemførelse af TIR-forsendelser. 
            
            
               Give kontraherende parter mulighed for, i overensstemmelse med den nationale lovgivning, at indrømme behørigt autoriserede personer større lettelser med hensyn til anvendelsen af konventionens bestemmelser.
            
            
               Præcisere TIR-konventionens ordlyd vedrørende anvendelsen af en berettiget rute inden for en toldunion og ajourføre det maksimale garantibeløb for TIR-carnetet for tobak og spiritus.
            
            
            
               Den påtænkte retsakt bliver bindende for parterne i henhold til TIR-konventionens artikel 59 og 60. 
            
            
               Artikel 59 vedrører ændringer af TIR-konventionens korpus og fastsætter: "Uden at dette berører artikel 60, træder ethvert ændringsforslag, som fremsendes i overensstemmelse med foregående stykke, i kraft for alle kontraherende parter tre måneder efter udløbet af en periode på 12 måneder, der regnes fra den dato, ændringsforslaget blev bekendtgjort, og i hvilken periode ingen indsigelser til ændringsforslaget er fremsat til De Forenede Nationers generalsekretær af en stat, som er kontraherende part. Hvis en indsigelse mod ændringsforslaget er meddelt i overensstemmelse med denne artikels stk. 3, betragtes ændringen som ikke godkendt og uden virkning." 
            
         
         
            
               Artikel 60 vedrører ændringer af bilagene til TIR-konventionen og fastsætter: "Ethvert ændringsforslag til bilag 1, 2, 3, 4, 5, 6, 7, 8, 9 og 10, der er behandlet i overensstemmelse med artikel 59, stk. 1 og 2, træder i kraft på en dato, som fastsættes af administrationsudvalget samtidig med, at dette vedtager ændringsforslaget, medmindre en femtedel af de stater, der er kontraherende parter, eller fem stater, der er kontraherende parter, alt efter hvilket antal er mindst, på en tidligere dato, der fastsættes samtidigt af administrationsudvalget, underretter De Forenede Nationers generalsekretær om deres indsigelse mod ændringen. De i dette stykke anførte datoer bestemmes af administrationsudvalget med to tredjedeles flertal af de medlemmer, som er til stede og afgiver deres stemme."
            
            
               3.Den holdning, der skal indtages på Unionens vegne
            
            
            
               Nærværende ændringer vil bidrage yderligere til den modernisering af TIR-konventionen, der allerede blev indledt ved den historiske vedtagelse af den retlige ramme for det kommende internationale eTIR-system på det 72. møde i administrationsudvalget i februar 2020. De vil også afklare nogle tekniske aspekter i TIR-konventionen.
            
            
               For det første vil de kontraherende parter i TIR-konventionen ved at indføre en pligt til at anvende TIR-databasen til at videregive oplysninger vedrørende autoriserede indehavere af et TIR-carnet til TIR-kontrolkommissionen samt ved at oprette en pålidelig international online-database over toldsteder, som er godkendt til at udføre TIR-forsendelser, skabe bedre betingelser for den fremtidige digitalisering af TIR-carnetet og styrke pålideligheden af TIR-oplysningerne.
            
            
               Med henblik herpå foretages der ændringer af artikel 38 og de forklarende bemærkninger hertil samt af bilag 9 for at pålægge garanterende organisationer pligt til straks at meddele alle oplysninger om personer med autorisation til at benytte TIR-proceduren til TIR-kontrolkommissionen. Derudover vil det i en ny forklarende bemærkning til artikel 45 blive præciseret, at offentliggørelsen af fortegnelsen over afgangstoldsteder, gennemkørselstoldsteder og bestemmelsestoldsteder, som er godkendt til udførelse af TIR-forsendelser, skal ske i en elektronisk applikation, som TIR-kontrolkommissionen fører tilsyn med (TIR-databasen).
            
            
               Unionen anvender allerede TIR-databasen og er tilhænger af, at alle kontraherende parter i TIR-konventionen forpligtes til at anvende den, idet det — i overensstemmelse med Unionens toldpolitik — vil bidrage til det generelle mål om mere omfattende digitalisering af TIR-proceduren ved at lette den elektroniske dataudveksling i realtid mellem de kontraherende parter, sammenslutninger og internationale organisationer yderligere.
            
            
               For det andet vil de kontraherende parter som følge af indførelsen af en ny forklarende bemærkning til artikel 49 i bilag 6 på frivillig basis kunne indrømme større lettelser med hensyn til anvendelsen af bestemmelserne i konventionen.
            
            
               Disse lettelser vil udelukkende blive indrømmet, hvis de omfatter anvendelsen af teknologier til at sikre en korrekt gennemførelse af TIR-proceduren, klare instruktioner til autoriserede personer om at varetage specifikke opgaver, der i henhold til TIR-konventionen normalt varetages af toldmyndighederne, samt anvendelsen af et registreringssystem, som sætter toldmyndighederne i stand til at udføre toldkontrol og overvåge proceduren.
            
            
               Unionen støtter den nye mulighed for de kontraherende parter til at indrømme en autoriseret indehaver af et TIR-carnet større lettelser for at sikre, at ordningen fortsat virker tiltrækkende på de økonomiske aktører.
            
            
               Endelig kan ændringerne af artikel 20 og af den forklarende bemærkning til artikel 8 betragtes som værende af teknisk karakter, da disse ændringer henholdsvis præciserer anvendelsen af en berettiget rute inden for en toldunion og ajourfører det maksimale beløb pr. TIR-carnet for tobak og spiritus, som kan opkræves hos den garanterende organisation.
            
            
               Der er blevet afholdt høringer om de foreslåede ændringer med medlemsstaterne i Toldekspertgruppen for TIR (Genève-koordinering). Der er desuden blevet afholdt høringer på møderne i arbejdsgruppen for toldspørgsmål i relation til transport under De Forenede Nationers Økonomiske Kommission for Europa (UNECE).
            
            
               Den interne koordinering og de fælles drøftelser med medlemsstaterne i Toldekspertgruppen for TIR har tydeligt vist, at der er bred opbakning til de foreslåede ændringer. Den Europæiske Tilsynsførende for Databeskyttelse blev konsulteret ved brev af 23. marts 2020 og havde endnu ikke svaret den 11. juni 2020 til trods for en efterfølgende påmindelse.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiverne"
                  3
               .
            
            
               4.1.2.Princippernes anvendelse på det foreliggende tilfælde
            
            
               Administrationsudvalget er et organ, der er nedsat ved en aftale, nemlig TIR-konventionen.
            
         
         
            
               Den retsakt, som administrationsudvalget skal vedtage, er en retsakt, der har retsvirkninger. Den påtænkte retsakt vil være bindende i henhold til folkeretten i overensstemmelse med TIR-konventionens artikel 59 og 60. 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører den fælles handelspolitik. 
            
            
               Det materielle retsgrundlag for den foreslåede afgørelse er derfor artikel 207, stk. 4, første afsnit, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da administrationsudvalgets retsakt ændrer TIR-konventionen og bilagene hertil, bør den offentliggøres i Den Europæiske Unions Tidende efter vedtagelsen.
            
            
               2020/0166 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i det administrationsudvalg, der er nedsat i henhold til toldkonventionen om international godstransport på grundlag af TIR-carneter, for så vidt angår forslaget om ændring af konventionen
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
         
         
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Toldkonventionen om international godstransport på grundlag af TIR-carneter ("TIR-konventionen") af 14. november 1975 blev godkendt på Det Europæiske Økonomiske Fællesskabs vegne ved Rådets forordning (EØF) nr. 2112/78
                  4
                og trådte i kraft i Fællesskabet den 20. juni 1983
                  5
               .
            
            
               (2)En konsolideret udgave af TIR-konventionen blev offentliggjort som bilag til Rådets afgørelse 2009/477/EF, ifølge hvilken Kommissionen skal offentliggøre fremtidige ændringer til TIR-konventionen i Den Europæiske Unions Tidende med angivelse af datoen for deres ikrafttræden.
            
            
               (3)I henhold til TIR-konventionens artikel 59 og 60 kan TIR-konventionens administrationsudvalg vedtage ændringer til TIR-konventionen og bilagene hertil med to tredjedeles flertal blandt de medlemmer, der er til stede og afgiver stemme.
            
            
               (4)Administrationsudvalget vil på sit 73. møde den 15. oktober 2020 eller på et efterfølgende møde vedtage adskillige ændringer til TIR-konventionen og de dertil hørende bilag.
            
            
               (5)Den holdning, der skal indtages på Unionens vegne i administrationsudvalget, bør fastlægges, da ændringerne får bindende virkning for Unionen.
            
            
               (6)For at fremskynde moderniseringen af TIR-ordningen bør de kompetente myndigheder pålægges pligt til elektronisk at videregive oplysninger til TIR-kontrolkommission vedrørende autorisationer eller tilbagekaldelser af autorisationer til indehavere af TIR-carneter, og der bør oprettes en pålidelig international onlinedatabase over toldsteder, som accepterer TIR-forsendelser, ved at ændre artikel 38 i TIR-konventionen og bilag 9 til TIR-konventionen samt ved at indføre en ny forklarende bemærkning til artikel 45 i TIR-konventionen.
            
            
               (7)For at gøre TIR-konventionen mere attraktiv for såvel økonomiske aktører som for toldmyndighederne bør der indføres en mulighed for de kontraherende parter til at indrømme behørigt autoriserede personer større lettelser med hensyn til anvendelsen af bestemmelserne i TIR-konventionen ved at indføre en ny forklarende bemærkning til artikel 49 i TIR-konventionen.
            
            
               (8)For at afklare bestemmelserne i TIR-konventionen bør anvendelsen af en berettiget rute i en toldunion præciseres ved at ændre artikel 20 i TIR-konventionen, og det anbefalede maksimale beløb, som kan kræves af de garanterende organisationer for TIR-carneter for tobak og spiritus, bør hæves ved at ændre den forklarende bemærkning til artikel 8 i TIR-konventionen.
            
            
               (9)Den holdning, der skal indtages på Unionens vegne i administrationsudvalget, bør derfor baseres på det udkast til ændring, der er knyttet til denne afgørelse. Dette berører ikke muligheden for, at Unionens repræsentanter i TIR-konventionens administrationsudvalg kan vedtage mindre ikke-væsentlige ændringer af udkastet til ændringer, uden at Rådet skal træffe yderligere afgørelse. 
            
            
               (10)Unionens holdning bør udtrykkes af Kommissionen. Unionens holdning bør udtrykkes af EU-medlemsstaterne, som handler i fællesskab og i Unionens interesse, når der stemmes formelt i administrationsudvalget —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 73. eller efterfølgende møder i administrationsudvalget for toldkonventionen om international godstransport på grundlag af TIR-carneter ("TIR-konventionen"), baseres på det udkast til ændringer, der er knyttet til denne afgørelse.
            
            
               Artikel 2
            
            
               Den holdning, der er omhandlet i artikel 1, udtrykkes af Kommissionen. Unionens holdning udtrykkes af EU-medlemsstaterne, som handler i fællesskab og i Unionens interesse, når der stemmes formelt i administrationsudvalget for TIR-konventionen. 
            
            
               Artikel 3
            
            
               Denne afgørelse er rettet til medlemsstaterne og Kommissionen. 
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        TIR står for "Transports Internationaux Routiers" eller "International Road Transports".
               
               
                  
                     (2)
                  
                        Rådets forordning (EØF) nr. 2112/78 af 25. juli 1978 om tiltrædelse af toldkonventionen om international godstransport på grundlag af TIR-carneter (TIR-konventionen) af 14. november 1975, Genève (EFT L 252 af 14.9.1978, s. 1).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        Rådets forordning (EØF) nr. 2112/78 af 25. juli 1978 om tiltrædelse af toldkonventionen om international godstransport på grundlag af TIR-carneter (TIR-konvention) af 14. november 1975, Genève (EFT L 252 af 14.9.1978, s. 1).
               
               
                  
                     (5)
                  
                        EFT L 31 af 2.2.1983, s. 13.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 7.8.2020
            COM(2020) 361 final
            BILAG
            til
            Forslag til Rådets afgørelse
            om den holdning, der skal indtages på Den Europæiske Unions vegne i det administrationsudvalg, der er nedsat i henhold til toldkonventionen om international godstransport på grundlag af TIR-carneter, for så vidt angår forslaget om ændring af konventionen
            
               
         
         
            
               TILLÆG 
            
            
            
               ÆNDRINGER TIL TIR-KONVENTIONEN
            
            
               Ændringer vedrørende obligatorisk anvendelse af den internationale TIR-database
            
            
            
               1. Artikel 38, stk. 2, første linje 
            
            
               "inden for en uge" erstattes af "omgående" 
            
            
            
               2. Bilag 6, forklarende bemærkning til artikel 38, stk. 2, tredje linje 
            
            
               "anses for opfyldt" erstattes af "opfyldes" 
            
            
            
               3. Bilag 6, forklarende bemærkning til bilag 9, Anden del, punkt 4 
            
            
               "De retlige krav vedrørende indsendelse af oplysninger som omhandlet i stk. 4 anses for opfyldt" erstattes af "Data som omhandlet i stk. 4 indberettes" 
            
            
            
               4. Bilag 9, Anden del, punkt 4, første linje 
            
            
               "ved hjælp af vedlagte standardformular til autorisation senest en uge efter" erstattes af "omgående fra" 
            
            
            
               5. Bilag 9, Anden del, punkt 4, sidst i sætningen 
            
            
               efter "hver person" indsættes 
            
         
         
            
               ", herunder: 
            
            
            
               a) det personlige og entydige identifikationsnummer, som tildeles personen af den garanterende organisation, i samarbejde med den internationale organisation, som den er tilsluttet, i det harmoniserede format, der bestemmes af administrationsudvalget 
            
            
               b) personens eller virksomhedens navn og adresse, for virksomhedssammenslutninger også navn(e) på den ansvarlige ledelse 
            
            
               c) kontaktpersoner med fyldestgørende kontaktoplysninger og 
            
            
               d) handelsregisternummer eller nummer på international transporttilladelse eller andre (hvis de forefindes)." 
            
            
            
               6. Bilag 9, Anden del, punkt 5 
            
            
               Den eksisterende tekst erstattes af "De garanterende organisationer fremsender omgående enhver ændring af oplysningerne vedrørende en autoriseret person fra det tidspunkt, hvor de får kendskab hertil, til de kompetente myndigheder og TIR-kontrolkommissionen" 
            
            
            
               7. Bilag 9, Anden del, Standardformular til autorisation 
            
            
               Standardformularen til autorisation samt den ledsagende tekst udgår af bilag 9, Anden del.
            
            
            
               Ændringer vedrørende obligatorisk offentliggørelse af fortegnelsen over toldsteder, der er godkendt til udførelse af TIR-forsendelser, i TIR-databasen
            
            
            
               1. Bilag 6, ny forklarende bemærkning 0.45
            
            
               Der tilføjes en ny forklarende bemærkning 0.45-1 til artikel 45 i TIR-konventionen som affattes således: 
            
            
            
               "0.45-1 Det retlige krav om offentliggørelse af fortegnelsen over afgangstoldsteder, gennemkørselstoldsteder og bestemmelsestoldsteder, der er godkendt til udførelse af TIR-forsendelser, anses også som opfyldt ved korrekt anvendelse af de elektroniske applikationer, der er udviklet til dette formål af TIR-sekretariatet under TIR-kontrolkommissionens tilsyn." 
            
            
         
         
            
               2. Bilag 6, forklarende bemærkning 0.45 
            
            
               Den eksisterende forklarende bemærkning 0.45 omnummereres til 0.45-2.
            
            
            
               Ændringer vedrørende større lettelser, som kontraherende parter kan indrømme transportvirksomheder
            
            
               Der tilføjes en ny forklarende bemærkning til artikel 49, som affattes således: 
            
            
               "0.49
                     Kontraherende parter kan i overensstemmelse med national lovgivning indrømme behørigt autoriserede personer større lettelser i forbindelse med anvendelsen af bestemmelserne i konventionen. De af de kompetente myndigheder fastlagte betingelser for indrømmelse af sådanne lettelser bør som minimum omfatte anvendelsen af informations- og kommunikationsteknologier med henblik på at sikre en korrekt gennemførelse af TIR-proceduren, fritagelse for at frembyde varer, vejkøretøjet, kombinationen af køretøjer eller containeren sammen med TIR-carnetet ved afgangs- eller bestemmelsestoldstedet samt instruktioner til behørigt autoriserede personer om at varetage specifikke opgaver, der i henhold til TIR-konventionen varetages af toldmyndighederne, såsom navnlig udfyldelse og stempling af TIR-carnetet og påsætning eller kontrol af toldsegl. Behørigt autoriserede personer, som har fået indrømmet større lettelser, bør indføre et registreringssystem, som sætter toldmyndighederne i stand til at foretage effektiv toldkontrol samt at overvåge proceduren og foretage stikprøvekontrol. Indrømmelsen af større lettelser bør ikke berøre indehaveren af TIR-carnetets hæftelsesansvar som fastsat i artikel 11, stk. 2, i TIR-konventionen.
            
            
            
               Andre ændringer 
            
            
            
               1. Artikel 20, første linje 
            
            
               Den eksisterende tekst erstattes af "Toldmyndighederne kan for rejser i en kontraherende parts område eller i flere kontraherende parter, som udgør en toldunion og en økonomisk union," 
            
            
            
               2. Bilag 6, forklarende bemærkning til artikel 8, stk. 3, fjerde linje 
            
            
               "200 000 USD" erstattes af "400 000 EUR"